钦定古今图书集成/明伦汇编/官常典/第494卷 > 辛云京
## 钦定古今图书集成/明伦汇编/官常典/第494卷 > 辛云京

按《唐书》本传：“云京，兰州金城人。客籍京兆，世为将家。
云京有胆决，以禽生斩馘，常冠军，积功迁特进太常
卿。史思明屯相州，云京以锐兵四千袭滏阳，追破其
众，至浪井，录多，授开府仪同三司，加代州都督、镇北
兵马使。太原军乱，帝恶邓景山，绳下无渐，以云京性
沈毅，故授太原尹，进封金城郡王。云京治谨，于法下”
有犯，虽丝毫比不肯贷，及赏功亦如之，故军中畏而
信。回纥恃旧勋，每入朝，所在暴钞至太原，云京以外
邦待之，回纥畏，不敢惕息。数年，太原大治。加检校尚
书右仆射、同中书门下平章事。大历三年，检校左仆
射。卒，年五十五，代宗为发哀流涕，赠太尉，谥曰忠献。
它日，郭子仪、元载见上，语及云京，帝必泫然，及葬，命
中使吊祠。时将相祭者至七十馀幄，丧车移晷乃得
去。德宗时，第至德以来将相，云京为次。